  Наталья Тетерина Удмуртиын 2017-тӥ арын кылдытэм семьяосын 79 процентэз нылкышноос но 75 процентэз воргоронъёс 35 ареслэсь егитэсьгес. Россие шундыпуксён палась вуэм праздник — Яратӥсьёслэн нуналзы — азьын Удмуртстат семья кусыпъёсын герӟаськем лыдпусъёсты шараяз. Кылем арын Удмуртиын кылдытэм 6 сюрс 800 семьяын кышноез но, картэз но 35 ареслэсь егитгес. Нылъёс ӵемгес бызё  20–24 аресын, нош воргоронъёс 25–29 аресын кышноясько.  2017-тӥ арын Удмуртиын 9 сюрс 636 семья кылдытэмын. Валля арен ӵошатыса, со 1 сюрс 32 семьялы тросгес. Люкиськон учыръёс 73-лы ӧжытгес луизы, миым 5 сюрс 265 паръёс семья кусыпъёссэс сӧризы. Выль семьяосты пусъён толэзьысь толэзе огкадь уг луы. Куартолэзен ӵошатыса, пӧсьтолэзе кусыпъёссэс юнматыны мылкыд карисьёс вить поллы тросгес луо. Элькунын тросэзгес нылпиос бызем нылкышноосын вордэмын. Со семьялэн данэз будэ но кусыпъёсты кагаз вылын юнматыны мылкыд карисьёслэн лыдзы йылэ шуыса возьматэ, пусъемын ивортонын. Озьы ке но, 2017-тӥ арын вордскем котькудӥз витетӥезлэн нылпилэн анай-атаез кузпалъяськымтэесь вал. Нырысь-вылысь чакланъёсъя, кылем арын Удмуртиын 17 сюрс 954 пинал вордскиз — 9 сюрс 320 пиос но 8 сюрс 634 нылъёс. 214 семьяосын кыктоос вордскизы, одӥгаз — куиньмоос. Ватсалом, Яратӥсьёслэн нуналзы шундыпуксён палась кунъёсын 14-тӥ тулыспалэ тупа. Асьме кунын Семьялэн, яратонлэн но осконлыклэн нуналэз 8-тӥ пӧсьтолэзе, дун чылкыт Пётрлэн но Феврониялэн нуналазы, пусйиське. Тегъёс: егитсемья егитъёс Удмуртия пиналъёс семья Мерлык  